REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/114-15

12. mart 2015. godine

B e o g r a d

ZAPISNIK

43. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 12. MARTA 2015. GODINE

 Sednica je počela u 10,05 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Olivera Pešić, Ivan Jovanović, dr Milorad Mijatović, Radmilo Kostić, Nikola Jolović, Vojislav Vujić i Momo Čolaković.

 Sednici su prisustvovali Mirjana Marjanović, zamenik Dušice Nikolić, Đorđe Milićević, zamenik mr Dejana Radenkovića i Goran Kovačević, zamenik člana Odbora kome je prestao mandat narodnog poslanika.

 Članovi Odbora Dragoljub Zindović i Žika Gojković, pristupili su sednici u toku razmatranja prve tačke dnevnog reda.

 Sednici je prisustvovao i narodni poslanik dr Vladimir Marinković. Sednici nisu prisustvovali članovi Odbora: Zoltan Pek, Đorđe Stojšić i Miloš Tošanić, niti njihovi zamenici.

 Na poziv predsednika Odbora, sednici su prisustvovali predstavnici Ministarstva finansija: Radmila Jagodić, pomoćnik ministra, Branko Drčelić, direktor Uprave za javni dug, Saša Novaković, viši savetnik, Aleksandar Simović, savetnik, i predstavnici Regulatornog tela za elektronske medije: Goran Petrović, zamenik predsednika i Rastko Stefanović, načelnik.

 Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika 41. i 42. sednice Odbora -

1. Razmatranje Predloga zakona o utvrđivanju javnog interesa i posebnim postupcima eksproprijacije i izdavanja građevinske dozvole radi realizacije projekta izgradnje „Beograd na vodi“, koji je podnela Vlada (011-547/15 od 6. marta 2015. godine), u načelu;

2. Razmatranje Predloga zakona o potvrđivanju Sporazuma o zajmu između KfW, Frankfurt na Majni i Republike Srbije, u iznosu od 15.000.000 evra za Projekat „Energetske efikasnosti u javnim objektima“, koji je podnela Vlada (011-535/15 od 6. marta 2015. godine);

3. Razmatranje Finansijskog plana Regulatornog tela za elektronske medije za 2015. godinu, usklađenog sa Mišljenjem Vlade Republike Srbije 05 broj: 400-16903/2014-2 od 8. januara 2015. godine (broj 400-3926/14 od 5. marta 2015. godine).

\*\*\*

 Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike 41. i 42. sednice Odbora.

\*\*\*

**Prva tačka dnevnog reda**: Razmatranje Predloga zakona o utvrđivanju javnog interesa i posebnim postupcima eksproprijacije i izdavanja građevinske dozvole radi realizacije projekta izgradnje „Beograd na vodi“, koji je podnela Vlada (011-547/15 od 6. marta 2015. godine), u načelu

Radmila Jagodić, pomoćnik ministra u Sektoru za imovinsko-pravne poslove, predstavila je predloženi zakon i obrazložila razloge za njegovo donošenje i rešenja koja se predlažu tim zakonom.

 Predloženim zakonom njegov predlagač želi da privede nameni jedan deo zemljišta u delu Savskog priobalja i uredi ga kroz izradnju novih i rekonstrukciju postojećih sadržaja sa namenama turističkog, poslovnog, komercijalnog, stambenog, kulturnog, zabavnog i sportsko-rekreativnog karaktera. Analizom postojećeg stanja utvrđeno je da bi aktiviranjem i uređenjem ove lokacije, grad Beograd i Republika Srbija značajno unapredili i podigli svoje turističke potencijale, sa jedne strane, dok bi sa druge strane ovaj deo grada bio komunalno i saobraćajno uređen, što je u skladu sa razvojnim programima Grada Beograda, ali i Republike Srbije, imajući u vidu da se planiranim radovima predviđa, između ostalog i izmeštanje železničke i autobuske stanice, ojačanje obaloutvrda kao preventiva u slučaju poplava i bolja saobraćajna komunikacija sa ostalim delovima grada. Utvrđivanje javnog interesa za izgradnju i revitalizaciju kompleksa „Beograd na vodi", u skladu sa odredbama Zakona o eksproprijaciji je pravno moguće samo za objekte koji su određeni u članu 20. tog zakona, odnosno Vlada može da utvrdi javni interes za eksproprijaciju nepokretnosti ako je ona neophodna za izgradnju objekata u oblasti: obrazovanja, zdravstva, socijalne zaštite, kulture, vodoprivrede, sporta, saobraćajne, energetske i komunalne infrastrukture, objekata za potrebe državnih organa i organa teritorijalne autonomije i lokalne samouprave, objekata za potrebe odbrane zemlje, kao i za izgradnju stanova kojima se rešavaju stambene potrebe socijalno ugroženih lica. U tom smislu, predlogom za utvrđivanje javnog interesa ne bi mogli biti obuhvaćeni objekti namenjeni turizmu i ugostiteljstvu, kao ni poslovni ni stambeni objekti, a za koje postoji interes da se grade na predmetnoj lokaciji.

 Donošenjem posebnog zakona kojim bi bio utvrđen javni interes za eksproprijaciju u cilju privođenja zemljišta nameni utvrđenoj prostornim planom područja posebne namene postojeći problem moguće je prevazići, bez odstupanja od osnovnog ustavnog načela o zaštiti imovine koje je propisano članom 58. Ustava Republike Srbije. Prilikom rada na izradi nacrta ovog zakona korišćene su analize vlasničkih odnosa na predmetnom građevinskom zemljištu, na osnovu kojih su formulisane odredbe koje će uvažiti sve pravne situacije koje mogu nastati prilikom razvlašćivanja, uz poštovanje opšteg načela da se za eksproprisane nepokretnosti mora isplatiti tržišna vrednost nepokretnosti ili u svojinu dati druga, adekvatna nepokretnost.

 U diskusiji su učestvovali: Ivan Jovanović, dr Vladimir Marinković, Đorđe Milićević, Goran Kovačević, Radmilo Kostić, Žika Gojković, Momo Čolaković, Dragoljub Zindović, Veroljub Arsić i Radmila Jagodić.

Tokom diskusije članovi Odbora ukazali su da će se donošenjem ovog zakona pokrenuti privredna aktivnost u Srbiji, otvoriti nova radna mesta i podstaći investitori da ulažu u Srbiju, i istakli da će realizacija projekta „Beograd na vodi“ postaviti Srbiju na prvo mesto u regionu i Evropi kako u političkom tako i u ekonomskom smislu.

Član Odbora Ivan Jovanović, naveo je da predloženi zakon nije u skladu sa Ustavom, i ukazao da Vlada, kao predlagač nije iznela ni jedan konkretan podatak o projektu „Beograd na vodi“. U nastavku izlaganja postavio je i pitanje prodaje dva miliona kvadrata u Beogradu, u situaciji kada investitori ne mogu da prodaju već izgrađene stanove jer ne postoji tražnja za njima i nepostojanja bilo kakvog finansijskog obezbeđenja za slučaj da investitor ne završi posao. On je kritikovao činjenicu da se ovaj zakon donosi po hitnom postupku, kao i odsustvo ministra finansija, odnosno predsednika Vlade koji je bio obavezan da dođe na sednicu Odbora kako bi lično predstavio predloženi zakon.

Na predlog predsednika, Odbor je većinom glasova (12 glasova za i jedan glas protiv), odlučio da predloži Narodnoj skupštini da prihvati Predlog zakona o utvrđivanju javnog interesa i posebnim postupcima eksproprijacije i izdavanja građevinske dozvole radi realizacije projekta izgradnje „Beograd na vodi“, u načelu.

\*\*\*

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o utvrđivanju javnog interesa i posebnim postupcima eksproprijacije i izdavanja građevinske dozvole radi realizacije projekta izgradnje ''Beograd na vodi'', u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

**Druga tačka dnevnog reda**: Razmatranje Predloga zakona o potvrđivanju Sporazuma o zajmu između KfW, Frankfurt na Majni i Republike Srbije, u iznosu od 15.000.000 evra za Projekat „Energetske efikasnosti u javnim objektima“, koji je podnela Vlada (011-535/15 od 6. marta 2015. godine)

Branko Drčelić, direktor Uprave za javni dug, predstavio je predloženi zakon i obrazložio razloge za njegovo donošenje.

Republika Srbija uzima zajam pod uslovima Nemačke razvojne banke KfW, kojima je predviđeno: povlačenje sredstava zajma u tranšama sa kamatnom stopom od 2,1% na godišnjem nivou, fiksiranom za ceo period trajanja zajma; period trajanja zajma je 12 godina a Republika Srbija će kredit vraćati u 19 uzastopnih polugodišnjih rata, počev od 30. decembra 2017. godine; provizija za nepovučena sredstva iznosi 0,25% godišnje na neisplaćene iznose zajma; krajnji rok za povlačenje sredstava (poslednje tranše) je 30. decembar 2017. godine, dok će Republika Srbija će platiti proviziju za organizovanje posla jednokratno u iznosu od 0,5% iznosa glavnice zajma. Realizacija Projekta „Energetske efikasnosti u javnim objektima“ dogovorena je međudržavnim konsultacijama između vlada Republike Srbije i Savezne Republike Nemačke održanim u martu 2011. godine. Projekat za cilj ima unapređenje energetskih svojstava okvirno 40 zgrada škola i drugih obrazovnih ustanova sa ciljem da se u njima smanji potrošnja energije i unaprede uslovi za rad i učenje.

Član Odbora Ivan Jovanović je postavio pitanje da li su već određeni objekti koji će biti rekonstruisani sredstvima ovog zajma i po kojim kriterijumima su ti objekti određeni. Takođe, zamolio je predstavnika Ministarstva finansija da mu dostavi spisak tih objekata.

Predstavnik Ministarstva finansija je pojasnio da je studijom Svetske banke već određeno 20 objekata koji će biti rekonstruisani sredstvima zajma dok će preostalih 20 objekata odrediti Ministarstvo prosvete, odnosno jedinica za implementaciju projekata, kao i da će dostaviti traženu listu objekata.

 Na predlog predsednika, Odbor je jednoglasno odlučio da predloži Narodnoj skupštini da prihvati Predlog zakona o potvrđivanju Sporazuma o zajmu između KfW, Frankfurt na Majni i Republike Srbije, u iznosu od 15.000.000 evra za Projekat „Energetske efikasnosti u javnim objektima“.

\*\*\*

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o o potvrđivanju sporazuma o zajmu između KFW, Frankfurt na Majni i Republike Srbije, u iznosu od 15.000.000 evra za Projekat „Energetske efikasnosti u javnim objektima“, koji je podnela Vlada.

Za izvestioca Odbora na sednici Narodne skupštine određen je Veroljub Arsić, predsednik Odbora

 **Treća tačka dnevnog reda**: Razmatranje Finansijskog plana Regulatornog tela za elektronske medije za 2015. godinu, usklađenog sa Mišljenjem Vlade Republike Srbije 05 broj: 400-16903/2014-2 od 8. januara 2015. godine (broj 400-3926/14 od 5. marta 2015. godine)

 Goran Petrović, zamenik predsednika Regulatornog tela za elektronske medije, upoznao je članove i zamenike članova Odbora sa Finansijskim planom za 2015. godinu, koji je Regulator uskladio sa Mišljenjem Vlade od 8. januara 2015. godine. koji je Savet Regulatora usvojio na 151. redovnoj sednici održanoj 4. marta 2015. godine. Finansijskim planom Regulatora utvrđuju se ukupni planirani prihodi od naknada Regulatora u iznosu od 343.250.280,00 dinara, ukupni planirani rashodi u iznosu od 278.565.436,00 dinara i planira suficit po osnovu razlike između planiranih prihoda i rashoda u iznosu od 64.684.844,00 dinara koji je sastavni deo ukupnih rashoda Regulatora.

Povodom ove tačke dnevnog reda nije bilo diskusije.

Na predlog predsednika, Odbor je većinom glasova utvrdio Predlog odluke

o davanju saglasnosti na Finansijski plan Regulatornog tela za elektronske medije za 2015. godinu, broj 08-2320/14/15-5, koji je Savet Regulatornog tela za elektronske medije usvojio na 151. sednici održanoj 4. marta 2015. godine. Predlog odluke Odbor je uputio Narodnoj skupštini radi davanja saglasnosti.

\*\*\*

Pre zaključenja sednice, predsednik Odbora obavestio je članove i zamenike članova Odbora:

- da će po završetku sednice u Maloj sali biti održana radionica na temu: „Planiranje, priprema i praćenje izvršenja budžetskih sredstava na primeru budžeta za zdravstvo, koju organizuje Odbor, uz podršku programa SIGMA i OECD-a, i pozvao ih da prisustvuju radionici;

- da će u četvrtak 19. marta, u periodu od 12,15 do 13,15 časova, u sali 2 u Domu Narodne skupštine, biti organizovan sastanak članova Odbora sa delegacijom Belgijskog parlamenta koja će biti u poseti Narodnoj skupštini, i pozvao ih da prisustuju sastanku;

- da se u međuvremenu član Odbora Vojislav Vujić priključio članovima Pododbora za razmatranje izveštaja o obavljenim revizijama Državne revizorske institucije.

\*\*\*

Sednica je završena u 11,30 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Aleksandra Šašo Veroljub Arsić, s.r.